VALSTYBĖS GYNYBOS FONDO LĖŠOMIS FINANSUOJAMO PROJEKTO „[projekto pavadinimas ir Nr.]“ SUTARTIS
Nr. 

Vilnius

Lietuvos Respublikos vidaus reikalų ministerija (toliau – Ministerija), atstovaujama Ministerijos kanclerio Daliaus Kuliešiaus, veikiančio pagal Lietuvos Respublikos vidaus reikalų ministerijos darbo reglamentą, patvirtintą Lietuvos Respublikos vidaus reikalų ministro 2015 m. liepos 17 d. įsakymu Nr. 1V-558 „Dėl Lietuvos Respublikos vidaus reikalų ministerijos darbo reglamento patvirtinimo“,
Viešoji įstaiga Vidaus reikalų ministerijos projektų valdymo agentūra (toliau – PVA), atstovaujama vadovės Sigitos Baronaitės, veikiančios pagal Viešosios įstaigos Vidaus reikalų ministerijos projektų valdymo agentūros įstatus, patvirtintus Lietuvos Respublikos vidaus reikalų ministro 2024 m. rugpjūčio 22 d. įsakymu Nr. 1V-510 „Dėl viešosios įstaigos Vidaus reikalų ministerijos projektų valdymo agentūros įstatų patvirtinimo“ ir 
[organizacijos teisinė forma, pavadinimas, įm. kodas] (toliau – Projekto vykdytojas), atstovaujama [pareigos, vardas, pavardė], veikiančio/s pagal [juridinio asmens dokumentas pagal kurį veikiama], 
(toliau kartu – Šalys, o kiekviena atskirai – Šalis),  
atsižvelgdamos į: 
1) Strateginio valdymo metodiką, patvirtintą Lietuvos Respublikos Vyriausybės 2021 m. balandžio 28 d. nutarimu Nr. 292 „Dėl Strateginio valdymo metodikos patvirtinimo“ (toliau – Strateginio valdymo metodika),
2) Projektų administravimo ir finansavimo taisykles, patvirtintas Lietuvos Respublikos finansų ministro 2021 m. birželio 28 d. įsakymu Nr. 1K-227 „Dėl Strateginio valdymo metodikos taikymo“ (toliau – Taisyklės), taikomas mutatis mutandis, sudaro šią projekto „[projekto pavadinimas ir Nr.]“ (toliau – Projektas) sutartį (toliau – Sutartis). 
Sutartis sudaryta:
1) [bookmark: _Hlk193379614][bookmark: _Hlk193379570]siekiant įgyvendinti Civilinės saugos stiprinimo ir plėtros programos pažangos priemonės Nr. 07-019-10-04-01 „Stiprinti pasirengimą valdyti krizes ir ekstremaliąsias situacijas ir šalinti jų padarinius“ aprašo, patvirtinto Lietuvos Respublikos vidaus reikalų ministro 2023 m. kovo 14 d. įsakymu Nr. 1V-127 „Dėl Civilinės saugos stiprinimo ir plėtros programos pažangos priemonės Nr. 07-019-10-04-01 „Stiprinti pasirengimą valdyti krizes ir ekstremaliąsias situacijas ir šalinti jų padarinius“ aprašo patvirtinimo“ (toliau – Pažangos priemonės aprašas), veiklą „Civilinės saugos projektų rėmimas, stiprinant prevenciją, parengtį ir apsirūpinimą būtinų priemonių atsargomis“;
2) atsižvelgiant į Lietuvos Respublikos vidaus reikalų ministro 2026 m. kovo XX d. įsakymą Nr. 1V-XX „Dėl finansavimo skyrimo projektams, įgyvendinamiems pagal pažangos priemonės Nr. 07-019-10-04-01 „Stiprinti pasirengimą valdyti krizes ir ekstremaliąsias situacijas ir šalinti jų padarinius“ veiklą „Civilinės saugos projektų rėmimas, stiprinant prevenciją, parengtį ir apsirūpinimą būtinų priemonių atsargomis“, kuriuo Projektui skirtas finansavimas. 

1. SĄVOKOS 
1.1. Sutartyje vartojamos sąvokos atitinka Lietuvos Respublikos krizių valdymo ir civilinės saugos įstatyme, Pažangos priemonės apraše, Taisyklėse ir kituose Lietuvos Respublikos įstatymuose ar kituose teisės aktuose vartojamas sąvokas. 

2. SUTARTIES OBJEKTAS 
2.1.Šia Sutartimi susitariama, kad Projekto vykdytojas įsipareigoja įgyvendinti Projektą, kurio veikla pateikiama „Projekto įgyvenimo plane“ (toliau – PĮP) (Sutarties priedas Nr. 1), Sutartyje numatytomis sąlygomis ir tvarka.
2.2. Projektas, visi rezultatai ir privalomi rodikliai, nurodyti PĮP (Sutarties priedas Nr. 1), „Pasirengimo evakuojamus gyventojus laikinai apgyvendinti kolektyvinės apsaugos statiniuose suvestinėje“ (Sutarties priedas Nr. 2), „Gyventojų evakavimo punktų darbuotojų aprūpinimo darbo priemonėmis suvestinėje“ (Sutarties priedas Nr. 3), „NVO, kurioms numatytos užduotys evakuojant gyventojus, pajėgumų stiprinimo suvestinėje“ (Sutarties priedas Nr. 4) (toliau – Suvestinė, visos kartu  Suvestinės), turi būti įgyvendinti ir pasiekti, visos su Projekto įgyvendinimu susijusios tinkamos finansuoti išlaidos patirtos per 12 mėnesių nuo Sutarties sudarymo. Jeigu dėl aplinkybių, kurios nepriklauso nuo Projekto vykdytojo, projekto vykdytojas prašo pratęsti šį terminą,  jis gali būti pratęstas, bet ne ilgiau nei 6 mėnesiams. Pratęsimas įforminamas Sutarties pakeitimu (susitarimu), kurį inicijuoja Projekto vykdytojas, pateikdamas motyvuotą prašymą PVA. PVA, priėmusi sprendimą dėl pratęsimo, raštu informuoja Ministeriją ir Projekto vykdytoją ir parengia Sutarties pakeitimą.  

3. PROJEKTO PARTNERIAI 
3.1. Projekto vykdytojas, įgyvendindamas Projektą, Partnerių nepasitelkia.  

[arba:]
3.1. Projektas įgyvendinamas kartu su šiuo Partneriu / šiais Partneriais: 
3.1.1. Projekto partneris Nr. 1 [nurodyti partnerio pavadinimą, juridinę formą, korespondencijos adresą, kontaktinį asmenį, telefoną, el. paštą]. 
3.1.2. Projekto partneris Nr. x [nurodyti partnerio pavadinimą, juridinę formą, korespondencijos adresą, kontaktinį asmenį, telefoną, el. paštą].
3.2. Projekto vykdytojas atstovauja Partneriui(-iams) Sutarties vykdymo ir Projekto įgyvendinimo klausimais ir atsako už Sutarties sąlygų įvykdymą. Projekto vykdytojas privalo užtikrinti, kad Partneris būtų tinkamai informuotas apie jo pareigas, susijusias su Sutarties vykdymu ir Projekto įgyvendinimu, taip pat laikytųsi visų su Projekto įgyvendinimu susijusių įsipareigojimų, nustatytų Sutartyje. 
3.3. Projekto vykdytojas šia Sutartimi patvirtina, kad yra susitaręs su Partneriu(-iais) dėl tarpusavio teisių ir pareigų įgyvendinant Projektą ir yra pasirašęs partnerystės sutartį dėl Projekto bendro įgyvendinimo. 

4. PROJEKTO FINANSAVIMAS 
4.1. Projekto veiklos finansuojamoji dalis sudaro iki 100 procentų visų tinkamų finansuoti Projekto veiklos išlaidų – ne daugiau kaip [XX,YY] eurų (suma žodžiais: XX eurų, YY ct). 
4.2. Projekto vykdytojas ir Partneris(-iai) savo iniciatyva savo ir (ar) kitų šaltinių lėšomis gali prisidėti prie Projekto įgyvendinimo. 
4.3. Projekto tinkamų finansuoti išlaidų dalis, kurios nepadengia Projektui skiriamo finansavimo lėšos, turi būti finansuojama iš Projekto vykdytojo ir (ar) Partnerio(-ių) lėšų.
4.4. Įgyvendinant Projektą, Projekto vykdytojo sutaupytos lėšos gali būti panaudojamos:
4.4.1. Įsigyti papildomas priemones, nurodytas 5.1.-5.3. papunkčiuose, tiems naudos gavėjams, kurie įtraukti į Sutartį (Partneriai, NVO, kolektyvinės apsaugos statinių valdytojai). PVA, gavusi atitinkamą Projekto vykdytojo prašymą, jį įvertina ir priima sprendimą dėl jo tenkinimo. Projekto sutartis nekeičiama. 
4.4.2. Įsigyti papildomas priemones, nurodytas 5.1.-5.3. papunkčiuose, tiems naudos gavėjams, kurie nėra įtraukti į Sutartį (pavyzdžiui, nauji kolektyvinės apsaugos statinių valdytojai ar gyventojų evakavimo punktai). PVA, gavusi atitinkamą Projekto vykdytojo prašymą, jį įvertina ir priima sprendimą dėl jo tenkinimo. Jeigu šis prašymas tenkinamas, inicijuoja Projekto sutarties keitimą, kad į ją būtų įtraukti nauji naudos gavėjai.
4.4.3. perskirstant lėšas tarp priemonių, kurios nurodytos Suvestinėje (Sutarties priedas Nr. 2, jei taikoma priede Nr. 3, Nr.4). PVA, gavusi atitinkamą Projekto vykdytojo prašymą, jį įvertina ir priima sprendimą dėl jo tenkinimo. Jeigu prašymas tenkinamas, PVA apie tai informuoja Projekto vykdytoją.
4.5. įgyvendinant šios Sutarties 4.4 papunkčiuose numatytus pakeitimus, Projekto vykdytojas privalo pateikti PVA atnaujintą Suvestinės (-ių) redakciją (atitinkamai Sutarties priedas Nr. 2, 3 ir (ar) 4), kurioje atsispindi prašomi pakeitimai: kartu su prašymu arba, jeigu kartu pateikti objektyviai neįmanoma, ne vėliau kaip per 5 (penkias) darbo dienas nuo PVA sprendimo dėl prašymo tenkinimo. PVA patenkinus prašymą, pateikta (-os) atnaujinta (-os) Suvestinės (-ių) redakcija (-os) laikoma (-os) pakeistu atitinkamai Sutarties priedu Nr. 2, 3 ir (ar) 4 ir taikoma nuo PVA sprendimo dėl prašymo tenkinimo dienos; 4.4.2 papunkčio atveju – nuo Sutarties pakeitimo įsigaliojimo dienos.
4.6 Projekto vykdytojui ir jo Partneriams žinoma, kad Projektas yra finansuojamas Valstybės gynybos fondo lėšomis ir kad pagal Projekto vykdytojo veiklos ataskaitas mokėjimai Projekto vykdytojui bus atliekami tik tuomet, kai Valstybės gynybos fondo lėšų sąmatoje Seimo patvirtintų kitų biudžetinių metų išlaidų paskirstymą patvirtins Lietuvos Respublikos Vyriausybė ir Valstybės gynybos fondo lėšų valdytojas pagal pasirašytą finansavimo sutartį su Ministerija perves lėšas Ministerijai:
4.6.1. jei veiklos ataskaitos pateiktos PVA vėliau nei einamųjų metų lapkričio 15 d., kai veiklos ataskaitoje prašoma apmokėti sąskaitas faktūras ir (ar) apmokėti sąskaitas faktūras bei kompensuoti patirtas išlaidas,
4.6.2. jei veiklos ataskaitos pateiktos PVA vėliau nei einamųjų metų gruodžio 1d., kai veiklos atskaitoje prašoma tik kompensuoti patirtas ir Projekto vykdytojo (ar Partnerių) jau apmokėtas išlaidas.

5. TINKAMOS FINANSUOTI PROJEKTO IŠLAIDOS 
5.1. Pagal Sutartį tinkamos finansuoti šių priemonių įsigijimo ir pristatymo išlaidos pagal poveiklę „Pasirengimas evakuojamus gyventojus laikinai apgyvendinti kolektyvinės apsaugos statiniuose“:
5.1.1. sulankstomos lovos (ne daugiau nei 250 Eur už vnt.);
5.1.2. miegmaišiai ir (arba) patalynė;
5.1.3. talpyklos geriamajam vandeniui sukaupti; 
5.1.4. asmens higienos ir sanitarinės priemonės (tualetinis popierius, rankšluosčiai, muilas, dezinfekcinis skystis ir kitos priemonės);
5.1.5. kėdės ir (arba) suolai;
5.1.6. baldai daiktams susidėti;
5.1.7. elektros generatoriai (įskaitant jų montavimo ir prijungimo darbus);
5.1.8. pirmosios pagalbos rinkiniai.
5.2. Pagal Sutartį tinkamos finansuoti šių priemonių įsigijimo ir pristatymo išlaidos pagal poveiklę „Gyventojų evakavimo punktų darbuotojų aprūpinimas darbo priemonėmis“:
5.2.1. FFP3 respiratoriai;
5.2.2. vienkartiniai kombinezonai su gobtuvu;
5.2.3. antbačiai; 
5.2.4. vienkartinės pirštinės;
5.2.5. apsauginiai akiniai;
5.2.6. nešiojamasis kompiuteris su interneto ryšio galimybe (ne daugiau nei 749 Eur už vnt.);
5.2.7. spausdintuvas (ne daugiau nei 749 Eur už vnt.);
5.2.8. mobilusis telefonas su fotografavimo ir filmavimo galimybe (ne daugiau nei 749 Eur už vnt.);
5.2.9. nešiojamoji radijo ryšio stotelė (ne daugiau nei 749 Eur už vnt.);
5.2.10. ryškiaspalvė liemenė su atšvaitais;
5.2.11. dujokaukės su 2 universaliais filtrais, skirtos apsaugoti nuo kenksmingų medžiagų poveikio.
5.3. Pagal Sutartį tinkamos finansuoti šių priemonių įsigijimo ir pristatymo išlaidos pagal poveiklę „NVO, kurioms numatytos užduotys evakuojant gyventojus, pajėgumų stiprinimas“ (šiai poveiklei – ne daugiau nei 20 000 Eur)“:
5.3.1. savanoriškai veiklai atlikti reikalingos priemonės (ne daugiau nei 749 Eur už vnt.) ir (ar) specialieji drabužiai NVO pajėgų nariams;
5.3.2. [bookmark: part_7f1f1e9de9004c89adaf75cb73b6eb6d]NVO pajėgų narių mokymas atlikti Krizių valdymo ir civilinės saugos įstatymo 17 straipsnio 1 dalies 2 ir 3 punktuose nurodytus darbus ir funkcijas;
5.3.3. [bookmark: part_2e47774481b240158f717e10b1622033]NVO pajėgų narių savanoriškas draudimas nuo nelaimingų atsitikimų ir (ar) savanoriškas bendrosios civilinės atsakomybės draudimas savanoriškos veiklos atlikimo laikotarpiu. 
5.4. Tikslūs priemonių kiekiai ir planuojamos Projekto išlaidos numatytos Suvestinėse (Sutarties priedas Nr. 2, Nr. 3, Nr. 4).
5.5. Tinkamos finansuoti išlaidos turi būti faktiškai patirtos Projekto vykdytojo ir jo Partnerių. 
5.6. Išlaidos turi būti pagrįstos išlaidų pagrindimo dokumentais, kurių atsekamumas turi būti užtikrintas, ir įtrauktos į Projekto vykdytojo, Partnerio(-ių) finansinę apskaitą, vadovaujantis teisės aktuose nustatytais reikalavimais. 
5.7. Projekto patirtos išlaidos turi atitikti ir kitus išlaidų tinkamumo finansuoti reikalavimus, nustatytus Pažangos priemonės apraše ir Taisyklėse. 
5.8. Projekto vykdytojas turi užtikrinti, kad įsigyjant priemones, nurodytas Sutarties 5.1., 5.2. ir 5.3. papunktyje, jos yra tinkamos, vadovaujantis Lietuvos Respublikos įstatymais ir teisės aktais. 

6. ŠALIŲ TEISĖS IR PAREIGOS 
6.1. Projekto vykdytojo teisės: 
6.1.1. taikyti Projekto metu gautus rezultatus organizacijos veikloje ir dalytis Projekto rezultatais su Ministerija, PVA ir suinteresuotais asmenimis ir organizacijomis; 
6.1.2. teikti prašymus PVA dėl sutaupytų lėšų perskirstymo ir panaudojimo.
6.2. Projekto vykdytojo pareigos:
6.2.1. vykdyti Projekto veiklas tokia apimtimi, kaip nurodyta PĮP (Sutarties priedas Nr. 1) ir Suvestinėse (Sutarties priedas Nr. 2, Nr. 3, Nr. 4); 
6.2.2. viešinti su Projektu susijusią informaciją, rezultatus; 
6.2.3. siekti nustatytų rodiklių ir vykdyti veiklas, nurodytas PĮP (Sutarties priedas Nr. 1), laikantis Sutartyje nustatytų reikalavimų ir vadovaujantis Lietuvos Respublikos įstatymais ir kitais teisės aktais;
6.2.4. teikti veiklos ataskaitas Sutarties 9 skyriuje nustatyta tvarka ir terminais; 
6.2.5. įvykdyti visus įsipareigojimus, susijusius su Projekto tęstinumo reikalavimais;
6.2.6. skirtas lėšas naudoti pagal tikslinę paskirtį – tik su Projekto įgyvendinimu susijusioms išlaidoms apmokėti; 
6.2.7. ne vėliau kaip per 3 darbo dienas informuoti PVA, jei keičiasi įsigyto turto, vieta; 
6.2.8. visuose su Projektu susijusiuose pranešimuose ar leidiniuose, įskaitant bet kokią informacinę komunikacinę medžiagą, nurodyti, kad Projektas finansuojamas Valstybės gynybos fondo lėšomis;
6.2.9. Ministerijos ar PVA atstovams raštu, įskaitant pranešimą elektroniniu paštu, pareikalavus, nedelsiant sudaryti sąlygas susipažinti su Projekto įgyvendinimo dokumentais ir organizacijos apskaitos dokumentais, tiesiogiai susijusiais su Projektu; 
6.2.10. pateikti PVA visus su Projekto įgyvendinimu susijusius dokumentus ir informaciją patikros vietoje metu;
6.2.11. dalyvauti PVA rengiamuose mokymuose Projekto įgyvendinimo, ataskaitų rengimo ir kitais susijusiais klausimais; 
6.2.12. užtikrinti, kad įgyvendinant Projektą, būtų laikomasi darnaus vystymosi horizontaliojo principo ir atitinkamų Europos Sąjungos pagrindinių teisių chartijos nuostatų, taip pat būtų atsižvelgiama į Jungtinių Tautų neįgaliųjų teisių konvencijos nuostatas;
6.2.13. nedelsiant raštu informuoti Ministeriją ir PVA apie savo rekvizitų pakeitimus (pasikeitus Projekto vykdytojo finansų įstaigos sąskaitai (-oms), nurodytai (-oms) Sutarties 15 skyriuje – per 1 darbo dieną);
6.2.14. neatskleisti konfidencialios informacijos teisės jos gauti neturintiems asmenims, išskyrus Lietuvos Respublikos teisės aktų nustatytais atvejais; 
6.2.15. po Sutarties pasirašymo per 30 kalendorinių dienų Projekto vykdytojas turi pateikti Projekto veiklų ir finansinį grafiką (toliau – Grafikas) pagal PVA parengtą formą, nurodant veiklas su planuojamomis įgyvendinimo datomis ir faktinėmis sumomis (nurodant jų paskirtį: kiek iš jų yra einamosioms išlaidoms, kiek – turtui). Grafikas atnaujinamas pagal faktą su artimiausia veiklos ataskaita;
6.2.16. informuoti PVA apie įvykusius arba numatomus Projekto planuoto įgyvendinimo nukrypimus, dėl kurių keičiasi Projekto apimtis, Projekto veiklos ar kyla bet kokia kita grėsmė Sutartyje nustatytų Projekto vykdytojo įsipareigojimų nevykdymui.
6.3. Ministerijos teisės:
6.3.1. dalyvauti Projekto vykdytojo ir PVA organizuojamuose renginiuose, gauti visą su jais susijusią informaciją, taip pat gauti visą informaciją apie Projekto eigą ir rezultatus;
6.3.2. skelbti informaciją apie Projekto įgyvendinimą ir rezultatus savo interneto svetainėje, socialiniuose tinkluose ir pan.
6.4. Ministerijos pareigos:
6.4.1. skirti Valstybės gynybos fondo lėšas Projektui įgyvendinti Sutarties 9 skyriuje nustatyta tvarka ir terminais;
6.4.2. neatskleisti konfidencialios informacijos teisės jos gauti neturintiems asmenims, išskyrus Lietuvos Respublikos teisės aktų nustatytais atvejais.
6.5. PVA teisės:
6.5.1. vykdyti Projekto veiklos turinio priežiūrą ir kontrolę visu Projekto įgyvendinimo laikotarpiu ir/ar esant poreikiui; 
6.5.2. dalyvauti Projekto vykdytojo organizuojamuose renginiuose, gauti visą su jais susijusią informaciją;
6.5.3. gavus Projekto vykdytojo prašymą dėl sutaupytų lėšų panaudojimo, konsultuotis su Ministerijos padaliniais, kuriems nustatytos funkcijos pagal Lietuvos Respublikos vidaus reikalų ministro 2024 m. spalio 15 d. įsakymą Nr. 1V-603 „Dėl administruojančiosios institucijos ir susijusių funkcijų įgyvendinimo“, dėl šio prašymo tenkinimo.
6.6. PVA pareigos:
6.6.1. konsultuoti, organizuoti mokymus Projekto vykdytojui ir Partneriams Projekto įgyvendinimo, ataskaitų rengimo ir kitais susijusiais klausimais, taip pat kviesti Projekto vykdytojo atstovus į PVA rengiamus susitikimus, kuriuose aptariama projektų įgyvendinimo eiga, iškilę klausimai ir teikiama konsultacinė pagalba; 
6.6.2. atlikti Projekto patikras vietoje, tikrinti ir vertinti Projekto įgyvendinimo dokumentus;
6.6.3. viešinti informaciją apie Projekto įgyvendinimą ir rezultatus internetinėje svetainėje, socialiniuose tinkluose ir pan.;
6.6.4. parengti ir nuolat atnaujinti Projekto eigos stebėsenos švieslentę, sudarant sąlygas Ministerijai susipažinti su Projekto įgyvendinimo eiga, rezultatais (tarpiniais ir galutiniais), rizikomis ir baigtumo procentu;
6.6.5. neatskleisti konfidencialios informacijos teisės jos gauti neturintiems asmenims, išskyrus Lietuvos Respublikos teisės aktų nustatytais atvejais.

7. RODIKLIAI 
7.1. Projektu siekiami stebėsenos rodikliai ir jų reikšmės skaičiuojamos vadovaujantis Pažangos priemonės aprašo ir Taisyklių nustatyta tvarka. 
7.2. Projekto vykdytojo privalomų stebėsenos rodiklių siekiamos reikšmės nurodomos PĮP (Sutarties priedas Nr. 1). 
7.3. Už Sutartyje nustatytų stebėsenos rodiklių reikšmių pasiekimą Projekto vykdytojas atsiskaito teikdamas tarpines veiklos ataskaitas ir Projekto įgyvendinimo pabaigoje galutinę veiklos ataskaitą. 
7.4. Jeigu Projekto vykdytojas Projekto įgyvendinimo pabaigoje yra nepasiekęs Sutartyje nustatytų stebėsenos rodiklių reikšmių (Sutarties priedas Nr. 1), PVA, įvertinusi stebėsenos rodiklių reikšmių nepasiekimo priežastis, gali siūlyti Ministerijai sumažinti Projektui skirtą finansavimą, vadovaujantis Taisyklėse nustatytais terminais ir nuostatomis. 

8. INFORMAVIMAS APIE PROJEKTĄ IR KOMUNIKACIJA
8.1. Informacija apie teikiamą finansavimą, šio finansavimo prašymo ir gavimo tvarką, projektų įgyvendinimo reikalavimus, įgyvendinamus ir baigtus įgyvendinti projektus, renginius, taip pat naujienos, teisės aktai, reglamentuojantys Valstybės gynybos fondo lėšų administravimą, metodiniai nurodymai ir rekomendacijos ir kita informacija skelbiama PVA internetinėje svetainėje. Jei šiame punkte išvardinta informacija yra aktuali Ministerijai, tuomet skelbiama ir Ministerijos interneto svetainėje.
8.2. Projekto vykdytojas, Partneris(-iai) turi užtikrinti galimybę valstybės institucijų ar įstaigų prašymu susipažinti su Projekto komunikacijos ir matomumo medžiaga.
8.3. Projekto vykdytojas ir Partneris(-iai) savo interneto svetainėse ir, jei turi paskyrą, socialiniuose tinkluose (pvz., facebook ir pan.) per 20 darbo dienų nuo Sutarties pasirašymo dienos privalo paskelbti trumpą Projekto aprašymą, kuriame pristatomos visos Projekte suplanuotos veiklos, nurodomi Projekto tikslai, rezultatai ir informuojama apie gautą Valstybės gynybos fondo finansavimą, privalomai nurodydami teiginį: „Finansuojama Valstybės gynybos fondo lėšomis“.
8.4. PVA įsipareigoja savo interneto svetainėje skelbti: 
8.4.1. Projekto vykdytojo, Partnerio(-ių) pavadinimus (išskyrus asmens duomenis);
8.4.2. Projekto pavadinimą, Projekto tikslą ir rezultatus, Projekto pradžios ir pabaigos datą, bendrą Projekto vertę, lėšų šaltinio pavadinimą ir finansavimo dydį, Projekto įgyvendinimo vietos nuorodą;
8.4.3. kitą informaciją apie Projektą, kurios viešinimas neprieštarauja teisės aktams dėl su Projekto veiklomis susijusių duomenų ar asmens duomenų viešinimo.

9. PROJEKTO VYKDYTOJO TEIKIAMOS ATASKAITOS IR PROJEKTO IŠLAIDŲ APMOKĖJIMAS 
9.1. Projekto vykdytojas, atsiskaitydamas už įgyvendintas veiklas, ne dažniau kaip kas mėnesį ir ne rečiau kaip kartą per 70 darbo dienų teikia PVA tarpines veiklos ataskaitas, o Projekto įgyvendinimo pabaigoje – galutinę veiklos ataskaitą. Veiklos ataskaita rengiama pagal PVA interneto svetainėje skelbiamą formą (toliau – veiklos ataskaita).
9.2. Projekto vykdytojas kartu su veiklos ataskaita pateikia išlaidų patyrimą ir (ar) apmokėjimą pagrindžiančių dokumentų kopijas: priemonių pirkimo/priemonių įrengimo paslaugų sutartis, sąskaitas, apmokėjimą įrodančius dokumentus, viešųjų pirkimų dokumentus, prekių pristatymo/paslaugų suteikimo dokumentus, mokymų dalyvių  sąrašus ir mokymų pažymėjimus (jei tokie buvo gauti) ir kitus dokumentus. 
9.3. Veiklos ataskaitos teikiamos per e. pristatymo sistemą, pasirašytos Projekto vykdytojo vadovo arba jo įgalioto asmens kvalifikuotu elektroniniu parašu. 
9.4. Pirmąją veiklos ataskaitą Projekto vykdytojas teikia PVA ne vėliau kaip per 70 darbo dienų nuo Sutarties pasirašymo. 
9.5. Už veiklos ataskaitos tikrinimą ir tinkamų finansuoti išlaidų nustatymą atsakinga PVA, kuri, tikrindama veiklos ataskaitą ir jai pritardama, vadovaujasi patikimo finansų valdymo principu ir pildo savo nustatytos formos veiklos ataskaitos patikros lapą. 
9.6. PVA, tikrindama veiklos ataskaitą, tikrina Projekto veiklų pagrindimo dokumentus, Projekto išlaidas ir rezultato pasiekimo įrodymo pirminius dokumentus. 
9.7. PVA, vykdydama Projektų įgyvendinimo priežiūrą, prižiūri, ar skirtos lėšos naudojamos tinkamai ir laikantis horizontaliųjų principų ir atitinkamų Chartijos nuostatų pagal 2016 m. liepos 23 d. Europos Komisijos pranešimą (svarbu, kad būtų laikomasi Europos Sąjungos pagrindinių teisių chartijos nuostatų skirstant Europos struktūrinių ir investicinių fondų (ESI fondų) paramą (2016/C 269/01) (III priedas)), nustatytų Sutartyje.
9.8. PVA per 15 darbo dienų nuo veiklos ataskaitos gavimo dienos patikrina veiklos ataskaitą ir jei veiklos ataskaita yra parengta tinkamai, ją patvirtina. PVA ne vėliau kaip kitą darbo dieną nuo  veiklos ataskaitos  patvirtinimo perduoda ją (be išlaidų patyrimą ir (ar) apmokėjimą pagrindžiančių dokumentų kopijų) Ministerijai kartu su PVA parengta mokėjimo paraiška (toliau – mokėjimo paraiška).
9.9. Ministerija, iš PVA gavusi mokėjimo paraišką, patikrina, ar neviršytos Projektui skirtos finansavimo lėšos, ir:
9.9.1. nenustačiusi trūkumų, ne vėliau kaip per 5 darbo dienas nuo mokėjimo paraiškos gavimo dienos perveda lėšas į Projekto vykdytojo sąskaitą, skirtą lėšų iš Ministerijos gavimui, (toliau – lėšų gavimo sąskaita) jei mokėjimo paraiška iš PVA gauta iki einamųjų metų gruodžio 20 d. ir einamaisiais metais Valstybės gynybos fondo lėšų likutis pagal finansavimo sutartį pakankamas. Jei mokėjimo paraiška iš PVA gauta vėliau nei einamųjų metų gruodžio 20 d. ir (arba) einamaisiais metais Valstybės gynybos fondo lėšų likutis pagal finansavimo sutartį nepakankamas, lėšos Projekto vykdytojui išmokamos kitais metais per 3 darbo dienas nuo  Valstybės gynybos fondo lėšų valdytojo lėšų pervedimo Ministerijai pagal su Ministerija pasirašytą finansavimo sutartį;
9.9.2. nustačiusi trūkumų, mokėjimo paraišką grąžina PVA nurodytiems trūkumams pašalinti.
9.10. Ministerija apie projekto vykdytojams pervestas lėšas elektroniniu paštu kiekvienos savaitės paskutinę darbo dieną informuoja PVA .
9.11. Vadovaujantis Sutarties 4.6 papunkčiu, Projekto vykdytojo paskutinė einamaisiais metais teikiama tarpinė veiklos ataskaita (arba galutinė veiklos ataskaita, jei Projekto veiklos užbaigtos einamaisiais metais) turi būti pateikta PVA laikantis šių terminų:
9.11.1. ne vėliau nei einamųjų metų lapkričio 15 d., jeigu veiklos ataskaitoje prašoma apmokėti sąskaitas faktūras ir (ar) apmokėti sąskaitas faktūras bei kompensuoti patirtas išlaidas;
9.11.2. ne vėliau nei einamųjų metų gruodžio 1 d., jeigu veiklos ataskaitoje prašoma tik kompensuoti patirtas ir Projekto vykdytojo (ar Partnerių) jau apmokėtas išlaidas.
9.12. Jeigu PVA, patikrinusi pateiktą veiklos ataskaitą, nustato, kad ji parengta netinkamai ir nepridėti reikalingi dokumentai, apie tai informuoja Projekto vykdytoją ir nurodo terminą, per kurį turi būti pateikta patikslinta veiklos ataskaita ir pateikti reikalingi dokumentai. Šis terminas neturi būti trumpesnis kaip 3 darbo dienos ir ilgesnis kaip 5 darbo dienos, jeigu PVA ir projekto vykdytojas bendru sutarimu nenusprendžia kitaip. Jeigu kartu su veiklos ataskaita deklaruojamos išlaidos ir PVA negali įvertinti išlaidų tinkamumo finansuoti dėl pateiktos ne visos informacijos, PVA patvirtina tik tinkamų finansuoti išlaidų dalį. 
9.13. Jei PVA veiklos ataskaitos tikrinimo metu nustato, kad reikia atlikti Projekto patikrą vietoje, gauti kitų įstaigų ar ekspertų išvadas dėl Projekto įgyvendinimo metu pasiektų rezultatų kokybės patvirtinimo ar įtaria, kad yra Sutarties pažeidimų, tuomet veiklos ataskaitos tikrinimo ir pritarimo jai terminas stabdomas reikalingiems veiksmams ar įtariamo pažeidimo tyrimui atlikti Taisyklių nustatyta tvarka ir terminais. Tokiu atveju PVA privalo informuoti Projekto vykdytoją apie pateiktos veiklos ataskaitos tikrinimo termino pratęsimą ir mokėjimo paraišką perduoda Ministerijai po sprendimo dėl pažeidimo priėmimo.
9.14. Projekto vykdytojo patirtos išlaidos gali būti deklaruojamos PVA nuo Sutarties pasirašymo dienos iki Sutarties 9.15. papunktyje nustatyto galutinės veiklos ataskaitos pateikimo termino.
9.15. Įvykdęs visas Projekto veiklas ne vėliau kaip iki termino, nurodyto Sutarties 2.2. papunktyje, Projekto vykdytojas per 20 darbo dienų po Projekto veiklų vykdymo pabaigos turi pateikti PVA galutinę veiklos ataskaitą su užpildyta galutinės Projekto įgyvendinimo informacijos dalimi. Projekto vykdytojas gali pateiki galutinę ataskaitą nepasibaigus Projekto įgyvendinimo terminui ir privalo informuoti PVA, kad visos Projekto veiklos yra užbaigtos.
9.16. Projekto vykdytojas turi turėti finansų įstaigoje Projektui atidarytą atskirą atsiskaitomąją sąskaitą, iš kurios lėšos pervedamos Projekto partneriui, vykdomi atsiskaitymai su prekių tiekėjais, paslaugų teikėjais, darbų rangovais (toliau – Projekto atsiskaitomoji sąskaita).
9.17. Tinkamomis finansuoti pripažintos Projekto išlaidos Projekto vykdytojui apmokamos derinant abi apmokėjimo formas: išlaidų kompensavimo būdu, deklaruojant patirtas ir apmokėtas išlaidas, ir sąskaitų apmokėjimo būdu, kai veiklos ataskaitoje deklaruojamos patirtos, bet dar neapmokėtos išlaidos. Taikant sąskaitų apmokėjimo būdą, Projekto vykdytojas privalo ne vėliau kaip per 10 darbo dienų nuo Projektui skiriamų finansavimo lėšų gavimo dienos pateikti PVA informaciją apie pagal atitinkamą veiklos ataskaitą atliktus mokėjimus kartu su išlaidų apmokėjimą pagrindžiančių dokumentų kopijomis.
9.18. Projektui skiriamos Valstybės gynybos fondo lėšos išmokamos pervedant pinigus į Projekto vykdytojo lėšų gavimo sąskaitą, kurios rekvizitai nurodyti Sutarties 15 skyriuje.
9.19. Projekto vykdytojas privalo užtikrinti, kad per einamuosius metus jam ir Projekto Partneriui(-iams) pervestos Valstybės gynybos fondo lėšos būtų panaudotos iki einamųjų metų gruodžio 30 d., apmokant Projekto išlaidas, ir ne vėliau kaip iki einamųjų metų gruodžio 30 d. pateikti PVA ir Ministerijai tai įrodančius dokumentus (Projekto atsiskaitomosios (-jų) sąskaitos (-ų), nurodytos Sutarties 9.16 papunktyje, išrašą (-us)). Nepanaudotas Projekto vykdytojo ir Projekto Partnerio (-ių) lėšas, Projekto vykdytojas privalo grąžinti Ministerijai į Sutarties 15 skyriuje nurodytą Ministerijos atsiskaitomąją sąskaitą ne vėliau kaip iki einamųjų metų gruodžio 30 d.
9.20. Projekto vykdytojas, gavęs PVA sprendimą dėl lėšų grąžinimo, per sprendime nurodytą terminą privalo grąžinti visas su nustatytomis netinkamomis finansuoti išlaidomis, kurios anksčiau jau buvo pripažintos tinkamomis finansuoti ir apmokėtos, susijusias ir (ar) kitas pagal Taisykles ir Sutartį reikalaujamas grąžinti lėšas.
9.21. Projekto vykdytojas Projekto įgyvendinimo metu privalo užtikrinti tinkamą projekto finansinės apskaitos atskyrimą nuo bendros Projekto vykdytojo finansinės apskaitos. Su Projektu susiję finansinės apskaitos įrašai turi būti lengvai atskiriami nuo kitų Projekto vykdytojo operacijų arba kitų Projekto vykdytojo vykdomų projektų operacijų. Šis reikalavimas taikomas ir Projekto Partneriui(-iams).
9.22. Pirminius apskaitos dokumentus, projektų išlaidų patyrimą ir (ar) apmokėjimą pagrindžiančius dokumentus saugo Projekto vykdytojas ir Partneris(-iai), o pirminių apskaitos dokumentų, projektų išlaidų patyrimą ir (ar) apmokėjimą pagrindžiančių dokumentų kopijas – PVA.

10. PROJEKTO PATIKRA VIETOJE 
10.1. PVA, vadovaudamasi Taisyklėse ir savo nustatyta tvarka, gali atlikti Projekto patikrą vietoje. Vykdant Projekto patikrą vietoje yra organizuojamas vizitas į Projekto įgyvendinimo vietą, kurioje įgyvendinamos Projekto veiklos, nurodytos PĮP (Sutarties priedas Nr. 1.), siekiant įsitikinti, kad veiklos vykdomos suplanuotoje vietoje, numatyta apimti, gali būti tikrinami su išlaidomis susiję dokumentai (originalai) Projekto vykdytojo ir / ar Partnerio(-ių) buveinėje. 
10.2. Patikra vietoje gali būti atliekama ir nuotoliniu būdu, naudojant informacinių technologijų priemones (pavyzdžiui, „Zoom“, „Microsoft Teams“ ir pan.), tikrinant dokumentus, vaizdo, garso įrašus ir kitus įrodymus. 
10.3. Patikros vietose gali būti atliekamos projekto įgyvendinimo metu ir pasibaigus projekto įgyvendinimui.
10.4. PVA turi informuoti Projekto vykdytoją ir / ar Partnerį apie patikrą vietoje likus ne mažiau kaip 3 darbo dienoms iki patikros vietoje atlikimo dienos. Jeigu išankstinis Projekto vykdytojo ir / ar Partnerio informavimas apie planuojamą patikrą vietoje gali turėti neigiamą įtaką patikros vietoje rezultatams, PVA patikrą vietoje gali atlikti prieš tai iš anksto neinformavusi Projekto vykdytojo ir / ar Partnerio.
10.5. Kai apie Projekto patikrą vietoje PVA informuoja Projekto vykdytoją ir / ar Partnerį iš anksto, Projekto vykdytojas ir / ar Partneris turi užtikrinti Projekto vykdytojo ir / ar Partnerio vadovo ar jo įgalioto asmens ir kitų už Projekto įgyvendinimą atsakingų asmenų dalyvavimą patikroje. Jei neįmanoma sudaryti sąlygų atlikti patikrą vietoje PVA nurodytu metu ir joje negali dalyvauti pranešime dėl patikros įvardyti asmenys, Projekto vykdytojas ir / ar Partneris turi nedelsdamas informuoti PVA, nurodydamas to priežastis ir siūlydamas tinkamas datas. Patikra vietoje turi būti atlikta ne vėliau kaip per 20 darbo dienų nuo Projekto vykdytojo ir / ar Partnerio pranešimo apie netinkamą patikros vietoje datą gavimo dienos. 
10.6. Projekto vykdytojas ir / ar Partneris Projekto patikros vietoje metu privalo nedelsiant sudaryti sąlygas PVA atstovams susipažinti su visais Projekto dokumentais (įskaitant viešųjų pirkimų dokumentus) ir Projekto vykdytojo ir / ar Partnerio apskaitos dokumentais, tiesiogiai susijusiais su Projektu.
10.7. PVA ne vėliau kaip per 10 darbo dienų po patikros vietoje atlikimo dienos parengia patikros vietoje ataskaitą ir ją pateikia Projekto vykdytojui ir / ar Partneriui ir Ministerijai. 
10.8. Patikros vietoje ataskaitoje nurodoma patikros vietoje apimtis ir rezultatai, išvados ir rekomendacijos arba privalomi nurodymai Projekto vykdytojui ir / ar Partneriui dėl Projekto įgyvendinimo, taip pat nustatomas terminas, per kurį rekomendacijos turi būti įgyvendintos. PVA turi užtikrinti patikros vietoje ataskaitoje nurodytų rekomendacijų įgyvendinimo priežiūrą ir įsitikinti, ar rekomendacijos įgyvendintos.
10.9. PVA, įtarusi Lietuvos Respublikos teisės aktų ir Sutarties pažeidimų, vadovaujasi Taisyklėse nustatytais terminais ir nuostatomis.

11. REIKALAVIMAI ĮGYVENDINUS PROJEKTŲ VEIKLAS
11.1. [bookmark: _Hlk189037828]Projekto vykdytojas, Partneris(-iai) Projekto įgyvendinimo metu, taip pat poprojektiniu laikotarpiu be PVA sutikimo negali perleisti, parduoti, įkeisti turto ar kitokiu būdu suvaržyti daiktinių teisių į turtą, pakeisti Projekto veiklos pobūdį, kuriam įsigyti ar sukurti skiriamos Projekto finansavimo lėšos. 
11.2. Sutarties  11.1 papunkčio nuostatos negalioja, jei Projekto vykdytojas perduoda turtą Partneriui. 
11.3. [bookmark: _Hlk189038837]Jei PVA sutinka su Projekto vykdytojui priklausiančio turto perleidimu kolektyvinės apsaugos statinio turto valdytojui, Projekto vykdytojas turi sudaryti partnerystės sutartį su nauju turto valdytoju ir pateikti PVA šios Sutarties ir turto perdavimo-priėmimo dokumentų kopijas.
11.4. Po Projekto finansavimo pabaigos turi būti užtikrintas investicijų tęstinumas, t. y., galimybė gyventojų evakavimo tikslais panaudoti priemones, įsigytas pagal Projektą, turi būti užtikrinama ne mažiau kaip 5 metus po Projekto užbaigimo, t. y. priemonės turi būti atsekamos pagal jų buvimo ar saugojimo vietą. Jeigu atlikus patikrinimą nustatoma, kad jų nėra buvimo ar saugojimo vietoje, pagal Projektą joms įsigyti skirtas lėšas Projekto vykdytojas Sutarties 9 skyriuje ir Taisyklėse nustatyta tvarka turi sugrąžinti Ministerijai, išskyrus atvejus, kai priemonės sunaudotos vykdant gyventojų evakavimą gresiančios ar susidariusios ekstremaliosios situacijos metu. 
11.5. [bookmark: _Hlk189038915]Nurašytos ar sugadintos priemonės, nurodytos Sutarties 5.1. – 5.2 papunkčiuose  atnaujinamos Projekto vykdytojo ir / ar Partnerio lėšomis. Nurašytos ar sugadintos priemonės, nurodytos Sutarties 5.3. papunktyje, papildomos Projekto vykdytojo lėšomis ir / ar Partnerio lėšomis arba NVO lėšomis, jeigu taip nustatyta pagalbos sutartyje. Šie reikalavimai netaikomai, kai priemonės sunaudotos vykdant gyventojų evakavimą gresiančios ar susidariusios ekstremaliosios situacijos metu. 
11.6. Projekto vykdytojas, atsiskaitydamas už 5 metų po Projekto finansavimo pabaigos poprojektinį laikotarpį, turi laikytis Taisyklėse nustatytų terminų ir reikalavimų. 

12. KONFIDENCIALUMAS 
12.1. Projekto vykdymo laikotarpiu ir penkerius metus po paskutinio išmokėjimo Šalys turi konfidencialiai tvarkyti visą konfidencialią informaciją ir dokumentus. 
12.2. Šalys gali naudoti konfidencialią informaciją ir dokumentus kitais nei savo pareigų pagal Sutartį vykdymo tikslais tik gavusios išankstinį rašytinį kitos Šalies sutikimą. 
12.3. Jei įgyvendinant Projektą Projekto vykdytojas Partnerių nepasitelkia, Projekto vykdytojas atsako už konfidencialios informacijos atskleidimą Projekto įgyvendinime dalyvaujantiems asmenis (Kolektyvinės apsaugos statinio patalpų ir turto valdytojams). 
12.4. Pareiga saugoti konfidencialumą negalioja, jei: 
12.4.1. informaciją atskleidusi Šalis sutinka atleisti kitą šalį nuo šios pareigos; 
12.4.2. atskleisti konfidencialią informaciją arba dokumentus reikalauja teisės aktai. 

13. ŠALIŲ ATSAKOMYBĖ
13.1. Už Sutartimi prisiimtų įsipareigojimų nevykdymą arba netinkamą vykdymą šalys atsako Lietuvos Respublikos įstatymų ir kitų teisės aktų nustatyta tvarka.
13.2. Įvykus nenugalimos jėgos (force majeure) aplinkybėms, Šalys vadovaujasi Lietuvos Respublikos civilinio kodekso nuostatomis ir Atleidimo nuo atsakomybės esant nenugalimos jėgos (force majeure) aplinkybėms taisyklėmis, patvirtintomis Lietuvos Respublikos Vyriausybės 1996 m. liepos 15 d. nutarimu Nr. 840 „Dėl Atleidimo nuo atsakomybės esant nenugalimos jėgos (force majeure) aplinkybėms taisyklių patvirtinimo“.
13.3. Jeigu kuri nors Šalis mano, kad atsirado nenugalimos jėgos (force majeure) aplinkybės, dėl kurių ji negali vykdyti savo įsipareigojimų, ji nedelsdama, ne vėliau kaip per 3 darbo dienas nuo tokių aplinkybių atsiradimo dienos, informuoja apie tai kitą Šalį, pranešdama apie aplinkybių pobūdį, galimą trukmę ir tikėtiną poveikį Projekto įgyvendinimui.

14. KITOS SUTARTIES SĄLYGOS
14.1. Sutartis įsigalioja, kai ją pasirašo visos Šalys ir galioja iki visiško Sutartyje numatytų Šalių įsipareigojimų įvykdymo, arba iki Sutartis bus nutraukta.
14.2. Ginčai dėl Sutarties sprendžiami derybomis. Nepavykus ginčų išspręsti derybų būdu per 15 (penkiolika) darbo dienų nuo nesutarimų paaiškėjimo dienos, jie sprendžiami Lietuvos Respublikos įstatymų nustatyta tvarka.
14.3. Sutartis gali būti keičiama tik Šalių raštišku susitarimu.
14.4. Šalys neturi teisės perleisti tretiesiems asmenims Sutartyje nustatytų teisių ar pareigų be raštiško kitos šalies sutikimo.
14.5. Projekto vykdytojas ir Partneriai pirkimus, įgyvendindami Projektą, turi atlikti vadovaudamiesi Lietuvos Respublikos viešųjų pirkimų įstatymu ir Taisyklių nuostatomis.
14.6. Asmens duomenis PVA renka ir tvarko laikantis Bendrojo duomenų apsaugos reglamento Nr. 2016/679, Lietuvos Respublikos asmens duomenų teisinės apsaugos įstatymo, PVA asmens duomenų tvarkymo taisyklių ir kitų teisės aktų, nustatančių asmens duomenų tvarkymą ir apsaugą, laikymąsi ir įgyvendinimą.
14.7. Projekto vykdytojas, Partneris(-iai) su Projekto įgyvendinimu susijusius dokumentus privalo saugoti 5 metus nuo Projekto vykdytojui atlikto paskutinio mokėjimo dienos ir užtikrinti prieinamumą juos tikrinti ir kontroliuoti turintiems teisę asmenims, vadovaujantis Taisyklių nuostatomis.
14.8. Sutartis sudaryta lietuvių kalba elektroniniu formatu vienu egzemplioriumi, Šalių pasirašyta kvalifikuotais elektroniniais parašais.
14.9. Sutarties neatskiriama dalis – PĮP (Sutarties priedas Nr. 1) ir Suvestinės (Sutarties priedas Nr. 2, Nr. 3, Nr. 4). 

15. ŠALIŲ ADRESAI IR REKVIZITAI

	Lietuvos Respublikos vidaus reikalų ministerija
	Viešoji įstaiga Vidaus reikalų ministerijos projektų valdymo agentūra
	Projekto vykdytojas 


	Įstaigos kodas 188601464
	Įstaigos kodas 300075874
	Įstaigos kodas

	Šventaragio g. 2, Vilnius
	Šventaragio g. 2, Vilnius
	Adresas 

	Tel. +370 5 271 7154/
+370 5 271 7130 
	Telefonas +370 614 32126
	Telefonas

	A. s. Nr. LT884040063610002744
Lietuvos Respublikos finansų ministerija  
Finansų įstaigos kodas 40400
	El. paštas info@vilniuspva.lt
A. s.  LT35 4040 0636 1000 2825
Mokėtojas: Lietuvos Respublikos finansų ministerija
Finansų įstaigos kodas – 40400
SWIFT BIC kodas MFRLLT22

	El. paštas
Lėšų gavimo sąskaita
Projekto atsiskaitomoji sąskaita





Sutarties priedas Nr. 1

PROJEKTO ĮGYVENDINIMO PLANAS


Sutarties priedas Nr. 2

PASIRENGIMO EVAKUOJAMUS GYVENTOJUS LAIKINAI APGYVENDINTI KOLEKTYVINĖS APSAUGOS STATINIUOSE SUVESTINĖ 
Sutarties priedas Nr. 3
GYVENTOJŲ EVAKAVIMO PUNKTŲ DARBUOTOJŲ APRŪPINIMO DARBO PRIEMONĖMIS SUVESTINĖ
Sutarties priedas Nr. 4
NVO, KURIOMS NUMATYTOS UŽDUOTYS EVAKUOJANT GYVENTOJUS, PAJĖGUMŲ STIPRINIMO SUVESTINĖ

